
Die studie van die voortplanting van `n groep sluit onder meer in 
'n studie van die bou en ontwikkeling van die voortplantingsorgane, 
van die blomtye,. bestuiwing, bevrugting, onvrugbaarheid, saadver- 
spreiding, ontkieming, lewensloop, lewensduurte, spruitvermoë, vegeta- 
tiewe voortplanting en die invloed van fisiese en biotiese faktore op die 
voortplanting. Afgesien van die kenmerke van die *voortplantings- 
organe van die Proteaceae wat in sistematiese werke behandel is, is 
ander aspekte van die voortplanting van enkele Suid-Afrikaanse soorte 
van die familie ondersoek deur Ballantine (1909), Phillips (1927), de Vos 
(1943), Thorns (1943), Jordaan [1944, 1945 (a), 1945 (b), 1946] en Garside 
(1946). Aangesien die familie so `n belangrike rol speel in die plante- 
groei van die Winterreënstreek van Suid-Afrika, kom verwysings na die 
voortplanting van die groep of van bepaalde soorte dikwels voor in 
literatuur oor die fitogeografie, beheer en beskerming van die plante- 
groei in die genoemde streek. 

Die meeste van die waarnemings waarop hierdie artikel gebaseer is, 
is reeds voor 1944 ingesamel om die lewensloop van 'n aantal soorte van 
die Proteaceae wat embriologies ondersoek is, te bepaal. Die skrywer 
kon sedertdien nie die geleenthede vind om die waarnemings deur 
verdere veldstudie aan te vul en om gevolgtrekkings wat daarvan afge- 
lei kan word, deur waarnemings in die veld te kontroleer of eksperimenteel 
te toets nie. Hoewel die waarnemings onvolledig is, kan daarvan af- 
leidings gemaak word wat moontlik lig werp op die aktuele probleem van 
veldbrande. 


LEWENSLOOP. 


Die knoppe van die bloeiwyse is vanaf Januarie sigbaar; hoewel 
die meeste blomme vanaf Maart tot Junie (veral in April) oop is, is oop 
blomme ook al waargeneem gedurende Februarie, Julie, Augustus, 
September en selfs in Oktober. Die kiem ontwikkel stadig en eers sewe 

maande nadat die blom oop was, d.w.s. gewoonlik omstreeks November, 
het die embrio sy volwasse grootte bereik. ’n Jaar na die blomtyd, 
d.w.s. omstreeks April, is die vrugte droog en volwasse. Tien tot twintig 
persent van die vrugbeginsels in die bloeiwyse vorm normale vrugte. 
Talryke vrugbeginsels vorm dowwe vrugte wat uitwendig presies soos 
die normale vrugte lyk maar wat sonder embrios is. Tot 80 persent van 
die skynbaar normale vrugte is dof. 

Die bloeiwyses gaan oop net voordat die blomme begin ontluik en 
bly vir tien tot veertien dae oop. Twee maande na ’n bloeiwyse begin 
oopgaan het, is dit weer styf toe en is die omwindselblare wat voorheen 
heldergekleurd was, swartbruin. Nadat die vrugte ryp is, vou die 
droë omwindselblare oop en kan die vrugte wat teen die tyd los van die 
blommebodem is, versprei. Hoewel die meeste van die bloeiwyses ge- 
durende April oopgaan en die vrugte dan onmiddellik kan versprei, bly 
van die vrugte tot twaalf maande nadat die droë bloeiwyse oopgegaan het, 
op die blommebodem lê en kan selfs in hierdie posisie ontkiem. Bloei- 
wyses gaan ook onder die invloed van hitte en vuur oop. 

In die natuur ontkiem die vrugte gedurende die reënseisoen. Vrugte 
wat in Maart gesaai is, het goed ontkiem en na veertien dae was die kiem- 
blare bo die grond. Rondom plante wat gedurende Januarie tot Maart 
doodbrand, is later altyd weer `n aantal jong plante gevind. P. mellifera 
plant nie vegetatief voort nie en vorm ook geen spruite na `n brand nie. 


BESPREKING, 


`n Paar belangrike vrae oor die lewensloop van P. mellifera is nog 
onbeantwoord. (i) Wat is die kiemkragtigheid van die vrugte vanaf 
die stadium wat die kiem volwasse is totdat die droë bloeiwyses normaal 
oopgaan? (Gedurende hierdie periode geskied die meeste veldbrande. 
(ii) Wanneer ontkiem die sade wat in die verskillende tye van die jaar 
versprei word? (iii) Hoe oud is ’n plant voordat dit vir die eerstemaal 
blomme vorm? Wat (i) betref is jong plante waargeneem rondom plante 
wat gedurende Januarie tot Maart dood gebrand het, maar dit is nie 
bepaal of die plante ontwikkel het uit vrugte van die laaste of voorlaaste 
blomtyd nie. Morfologies is die vrugte volwasse en dit kan aangeneem 
word dat hulle kiemkragtig is na n veldbrand wat die natuurlike uitdroging 
wat die sade nog moet ondergaan, verhaas. Aangaande (ii) is dit veral 
van belang om te weet of die vrugte wat in die middel en teen die einde 
van die reënseisoen en gedurende die somer versprei, kiemkragtig is, 
of hulle onmiddelik na verspreiding ontkiem en of hulle eers by die begin 
van die volgende reënseisoen ontkiem. Wat (iii) betref is uit toevallige 
waarnemings afgelei dat die periode wat verloop vanaf ontkieming tot- 

dat die eerste vrugte gevorm word, d.w.s. die jeugperiode, omstreeks ag 
jaar is (m.a.w. sewe jaar totdat die soort vir die eerste keer blom). 

Die periode vandat die knoppe van die bloeiwyse sigbaar is tot op die 
stadium wat die meeste blomme oop is, is ongeveer vier maande. Hierdie 
tydperk is die blomvormingsperiode van die soort. 

Die meeste blomme van die soort is oop van Maart tot Junie. Blomme 
wat voor Maart en na Junie oop is, kan as toevallig beskou word. Die 
blomperiode van die soort strek dus van Maart tot Junie, met die maksi- 
male blomtyd in April. 


Die embrio's neem sewe maande om hul volwasse grootte te bereik. 
Die vormingsperiode van die kiem van die soort strek dus van Maart 
(die begin van die blomperiode) totdat die embrio's in die blomme wat 
gedurende Junie oop was, volwasse is, d.w.s. tot Februarie. Omdat die 
maksimale blomtyd in April is, is die meeste embrio's in November 
volwasse. 


'n Belangrike periode in die lewensloop van ’n soort is die tydperk 
met kiemkragtige vrugte (vrugperiode). Normalerwys is die vrugte 
vanaf April volwasse, maar dit is reeds aangetoon dat `n veldbrand 
waarskynlik die rypwording van die vrugte aanhelp sodat t.o.v. van 
veldbrande Januariemaand as die begin van die vrugperiode beskou 
kan word. Na Junie is op die plante soms nog ou geslote bloeiwyses 
(wat dikwels deur insekte beskadig is) en soms ook nog vrugte wat los 
op die blommebodem lê. Die vrugte wat na Junie op die plante voorkom, 
vorm `n geringe persentasie van die hoeveelheid vrugte wat deur `n plant 
gevorm word. Afgesien van wat die ontkiemingsvermoë en ontkiemings- 
tyd van hierdie vrugte is, is hulle buite rekening gelaat omdat hulle 
as toevallig beskou word. Junie word dus beskou as die einde van die 
vrugperiode. 


Dis onbekend wanneer presies vrugte in die natuur ontkiem. Aan- 
gesien vrugte wat in Maart gesaai is, spoedig ontkiem het, kan aangeneem 
word dat in die begin van die reënseisoen die vrugte onmiddelik nadat 
hul versprei is (d.w.s. veral vanaf April), sal ontkiem. 'Thorns (1943) 
sê dat geen sade van Proteaceae wat na Julie gesaai is, ontkiem het nie, 
maar dit is onseker of toetse ook met P. mellifera gemaak is. As dit 
ook vir P. mellifera waar is, sal die vrugte tot Junie begin ontkiem namate 
hul versprei, terwyl dié wat na Junie versprei word, nie teen die end van 
die reënseisoen sal ontkiem nie. Volgens Thorns neem. dit 5—8 weke 
vir die sade van Protea soorte om te ontkiem. As dit ook vir P. mellifera 
waar is, sal die sade wat in Junie versprei word, nog in Augustus besig 
wees om te ontkiem. Die periode waarin ontkiemende sade in die 

natuur voorkom (ontkiemingsperiode) strek dus van April tot Augustus. 

In die lewensloop van P. mellifera kan gevolglik die volgende agter- 
eenvolgende periodes onderskei word:—die blomvormingsperiode, blom- 
periode, vormingsperiode van die kiem, vrugperiode, ontkiemingsperiode 
en die jeugperiode. 

Hierdie agtereenvolgende periodes (wat betrekking het op die soort 
as geheel of op `n gemeenskap van hierdie plante) oorvleuel mekaar 
sodat normalerwys op `n bepaalde tydstip. meer as een periode van die 
soort gevind word. 


BRANDPERIODES 


Uit die gegewens oor die lewensloop kan die voortplantingstoestande 
van die soort vir elke maand van die jaar bepaal word en kan die invloed 
van vuur in die afsonderlike maande afgelei word. 

Die enigste periode waarin die soort `n vuur kan weerstaan, is die 
vrugperiode, d.w.s. van Januarie tot Junie. Omdat die vrugte so lank 
na die blomtyd eers ryp is, val die blomvormingsperiode en die blom- 
periode binne die vrugperiode. Die grootste gedeelte van die ontkie- 
mingsperiode val saam met die vrugperiode en die vormingsperiode van 
die kiem begin in die vrugperiode. (Die jeugperiode wat oor `n aantal 
jare strek, kan voorlopig buite rekening gelaat word.) Dit kan dus 
nie verhoed word nie dat `n veldbrand op. enige tydstip in die vrug- 
periode sommige van die voortplantingstadia verniel. 

Die maksimale ontkiemingstyd is in April sodat die meeste vrugte 
op hierdie tydstip reeds besig is om te ontkiem. `n Veldbrand vanaf 
April tot Junie sal gevolglik ongunstig wees omdat dit so `n groot hoe- 
veelheid ontkiemende sade en saailinge sal verniel. 

'n Veldbrand van Julie tot Desember sal die embrio's wat besig'is 
om in die blomme van die jongste blomtyd te ontwikkel, verniel. So 
'n brand sal ook die ontkiemende sade en saailinge doodbrand, m.a.w. 
'n brand van Julie tot Desember kan al die periodes be-eindig. 

Die gevolgtrekking is dat, ten opsigte van geslagtelike voortplanting, 
Januarie tot Maart `n veilige, April tot Junie `n ongunstige en van Julie 
tot Desember `n gevaarlike brandperiode vir P. mellifera is. 

Die periode wat moet verloop tussen twee agtereenvolgende veilige 
brande, d.w.s. die brandpouse, word bepaal deur die lengte van die 
jeugperiode. Aangesien dit omstreeks ag jaar neem vanaf ontkieming 
totdat die eerste kiemkragtige vrugte gevorm word, is die minimum 
brandpouse van P. mellifera ook omstreeks ag jaar. 'n Veldbrand wat 
binne die brandpouse van die soort ontstaan, kan die algehele uitster- 
wing van die nageslag van die oorspronklike plante veroorsaak. 


Aantekeninge oor die voortplanting en brandperiodes van 125 
Protea mellifera Thunb. 


As die brandperiodes en brandpouse van P. mellifera deur bogenoemde 
periodes in die lewensloop bepaal word, is dit redelik om te verwag dat 
dit ook die geval sal wees met ander plantesoorte. Kennis van die ver- 
skillende periodes van elke soort sal dus nodig wees om te bepaal wanneer 
elkeen gebrand kan word sonder gevaar van uitroeiing of drastiese ver- 
mindering in die area. 


SUMMARY 


1. The life cycle of P. mellifera is described and discussed. 

2. Different periods are evident in the life cycle of the species viz. 
a period of floral development, a flowering period, developmental period 
of the embryo, the fruiting period, germination period and youth period, 

3. These periods overlap so that at any time during the year more 
than one period are to be found. 

4. From the data it is inferred that, as far as sexual reproduction 
is concerned, January to March is a safe, from April to June an unfavour- 
able and from July to December an unsafe fire period for the species. 

5. The interval between successive safe fires is determined by the 
youth period and is about eight years for P. mellifera. 

6. If there is a safe and unsafe fire period and a definite fire frequency 
for P. mellifera, it is to be expected that the same will be true for other 
species of plants. 

